张镃
张户部惠山杨梅
尝闻魏伯阳，铸丹会稽山。
功成试其徒，未欲汎与餐。
绐言丹入口，命尽不可还。
一人笃信道，快饵肯作难。
翁复起诸死，携手升云亦。
临行作奇戏，留使后世看。
聊将一粒变万颗，掷向青林化珍果。
彷佛芙蓉箭镞形，涩如鹤顶红如火。
只随翁子姑号阳，姓杨乃是讹偏旁。
迄今年深少人识，地妪山君应记得。
木生曲直味宜酸，此独甘香胜蜜团。
吾宗望郎忽驰送，色映筠篮光欲动。
想因见此列宿躔，曾遣冰壶纤指弄。
我方水际呼清风，葛巾高挂千丈松。
为公摘荷盛荐酒，此乐城中那更有。